钦定古今图书集成/方舆汇编/职方典/第1282卷 > 《柳先生祠堂记》汪藻
## 钦定古今图书集成/方舆汇编/职方典/第1282卷 > 《柳先生祠堂记》汪藻

先生以永贞元年冬，自尚书郎出为邵州刺史，道贬
永州司马。至元和九年十二月，诏追赴都，复出为柳
州刺史。盖先生居零陵者十年，始居龙兴寺西廊之
下，坐法华西亭见西山，爱之。命仆夫过潇湘，翦薙榛
芜，搜奇选胜，自放于山水间。入冉溪二三里，得其尤
绝者家焉。因结茅树蔬，为沼沚台榭，目曰“愚溪”，而刻
《八愚诗》于溪石之上。其谓之“钻𬭁潭”、西小丘小石潭
者，循愚溪而出也，其谓之“南涧”朝阳岩、袁家渴芜江、
百家濑者，愬潇水而上也。皆在愚溪数里间，为先生
杖履徜徉之地。唯黄溪最远，去城七十馀里，游者未
尝到此。岂先生好奇如谢康乐，伐木开径，穷山水之
趣，而游之不数耶？绍兴十四年，予来零陵，距先生三
百馀年，求先生遗迹，如愚溪、钴𬭁潭、南涧、朝阳岩之
类皆在，独龙兴寺并先生故居曰愚堂、愚亭者，已湮
芜不可复识。《八愚诗》石，访之亦无有。黄溪则为洞獠
侵耕，磴危径塞，无自而入。郡人指高山寺曰：“此法华
寺故处”，而龙兴者，太平寺西瞰大江者是也。其果然
欤？周衰，言文章之盛者称“汉唐。贾谊驰骋于孝文之初时，汉兴才三十馀年耳。其谭《治道》，述《骚辞》，已追还
三代之风。至于刘向、扬雄，益精深不可及，去古未远
故也。”唐承贞观、开元习治之馀，以文显者，如陈子昂、
萧颖士、李邕、燕、许之徒，固不为无人，而东汉以来，猥
薾之气未除也。至元和，始粹然一返于正。其所以臻
此者，非先生及昌黎韩公之力欤？故以唐三百年世
所推尊者，曰“韩柳”而已，岂非盛哉！先生虽坐贞元党，
与刘梦得同，而梦得会昌时犹尊显于朝。先生未及
为时所省，而远没于元和之世，事业遂不大见于时，
可胜惜哉！而零陵一泉石、一草木，经先生品题者，莫
不为后世所慕，想见其风流，而先生之文载其中。凡
瓌奇绝特者，皆居零陵时所作，则余所谓幸不幸者，
岂不然哉？零陵之祀先生于愚溪之上，更郡守不知
其几，而莫之敢废，顾未有求其遗迹而纪之者。余于
是采先生之集、刘梦得之诗可见者，书而置之祠中，
附《零陵图志》之末，庶几来者有考焉。